Predkladacia správa
 
Návrh Dohody medzi vládou Slovenskej republiky a vládou Kórejskej republiky o hospodárskej spolupráci (ďalej len „dohoda“) predkladá Ministerstvo hospodárstva SR na rokovanie vlády SR ako iniciatívny materiál. 
Návrh „dohody“ je výsledkom  bilaterálneho rokovania predsedu vlády Slovenskej republiky s prezidentkou Kórejskej republiky počas historicky prvého stretnutia predsedov vlád V4  + Kórejská republika 3. decembra 2015 v Prahe. 
Cieľom predkladaného návrhu „dohody“ je pokračovať v posilňovaní priateľských vzťahov medzi oboma štátmi, so želaním rozširovať a rozvíjať hospodárske vzťahy a v rámci príslušných právnych predpisov platných v oboch štátoch a v plnom súlade so svojimi medzinárodnými záväzkami.
Za účelom implementácie tejto „dohody“ zmluvné strany zriadia Spoločnú komisiu, ktorá bude predovšetkým zodpovedná za kontrolu a vyhodnotenie hospodárskej spolupráce
v pravidelných intervaloch, za prípravu návrhov pre ďalší rozvoj hospodárskej spolupráce
a identifikáciu prekážok rozvoja hospodárskej spolupráce a za navrhovanie opatrení na odstránenie takýchto prekážok. 
[bookmark: _GoBack]„Dohoda“ nadobudne platnosť v prvý deň tretieho mesiaca po dátume odo dňa prijatia oznámenia od každej zmluvnej strany, ktoré potvrdzuje splnenie vnútorných právnych postupov potrebných pre nadobudnutie platnosti tejto dohody.
Predkladaný návrh je v súlade s právnym poriadkom Slovenskej republiky a všeobecnými zásadami medzinárodného práva, ako aj záväzkami Slovenskej republiky vyplývajúcimi jej z iných medzinárodných dokumentov. 
Vykonanie obvyklých formálnych úkonov súvisiacich s podpísaním „dohody“ zabezpečí gestor v súčinnosti s Ministerstvom zahraničných vecí a európskych záležitostí SR v súlade s platnými právnymi predpismi. 
Materiál má priamy finančný vplyv na rozpočet verejnej správy, pričom výdavky spojené s úhradou nákladov budú zabezpečené z rozpočtovej kapitoly Ministerstva hospodárstva SR. 
Materiál nemá environmentálne ani sociálne vplyvy, vplyv na podnikateľské prostredie a na informatizáciu spoločnosti. Materiál nemá vplyvy na rozpočet verejnej správy a vplyvy na služby verejnej správy pre občana.
Materiál bol predmetom medzirezortného pripomienkového konania, ktorého vyhodnotenie je súčasťou materiálu. 

